3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์และบริการที่สำคัญ บริษัทฯ เป็นผู้ผลิตและผู้จัดจำหน่ายหนังสือที่บริษัทฯ
ผลิตเองและของสำนักพิมพ์อื่น ผ่านร้าน ซีเอ็ดบุ๊คเซ็นเตอร์ ทั้ง 88 สาขา และร้านเครือข่ายอีก 6
สาขา (ข้อมูล ณ 31 ธันวาคม 2544)
และขายส่งให้ลูกค้าทั้งรายใหญ่และรายย่อยทั่วประเทศไม่น้อยกว่า 700 ราย
ลักษณะผลิตภัณฑ์และบริการที่สำคัญของบริษัทฯ มีดังนี้

ผลิตภัณฑ์ และบริการที่สำคัญที่บริษัทฯ ดำเนินการอยู่ มีดังนี้

1.  หนังสือ ปัจจุบัน บริษัทฯ เป็นผู้ผลิตหนังสือสู่ร้านหนังสือเป็นรายใหญ่ของประเทศ
    โดยเป็นผู้บุกเบิก และเป็นผู้นำตลาดในสาขาคอมพิวเตอร์ อิเล็กทรอนิกส์
    วิศวกรรมศาสตร์สาขาอื่น ๆ หนังสือส่งเสริมเยาวชน และหนังสือการบริหาร / การจัดการ
    และหนังสือการพัฒนาตนเอง

2.  วารสาร ปัจจุบัน ซีเอ็ด เป็นผู้ผลิตวารสารทางด้านวิทยาศาสตร์และเทคโนโลยี จำนวน 8
    ฉบับ ดังนี้

-   วารสารเซมิคอนดัคเตอร์อิเล็กทรอนิกส์ เป็นวารสารรายเดือน
    เน้นหนักด้านการให้ความรู้ในสาขาอิเล็กทรอนิกส์ เริ่มออกจำหน่ายตั้งแต่ พ.ศ. 2517

-   วารสารไมโครคอมพิวเตอร์ เป็นวารสารรายเดือน
    เน้นหนักด้านการให้ความรู้ในสาขาไมโครคอมพิวเตอร์ เริ่มออกจำหน่ายตั้งแต่ พ.ศ. 2526

-   วารสาร UpDATE เป็นวารสารรายเดือน เน้นหนักด้านการให้ความรู้ในเรื่องที่แปลกใหม่
    ทันสมัยด้านวิทยาศาสตร์และเทคโนโลยีที่น่าสนใจ แก่ผู้ต้องการพัฒนาตนเอง
    และติดตามความก้าวหน้าของเทคโนโลยีในโลกปัจจุบัน เริ่มออกจำหน่ายตั้งแต่ พ.ศ. 2521

-   วารสาร Hobby Electronics เป็นวารสารรายเดือน
    เน้นหนักด้านการให้ความรู้ด้านอิเล็กทรอนิกส์แก่เยาวชน และประชาชนทั่วไปที่เริ่มสนใจ
    เริ่มออกจำหน่ายตั้งแต่ต้นปี พ.ศ. 2534

-   วารสาร MICROCOMPUTER USER เป็นวารสารรายเดือน
    เน้นหนักด้านการให้ความรู้ในสาขาไมโครคอมพิวเตอร์ แก่ผู้ใช้งานทั่วไป
    เริ่มออกจำหน่ายตั้งแต่ปลายปี พ.ศ. 2536

-   วารสาร Industrial Technology Review เป็นวารสารรายเดือน
    เน้นหนักด้านให้ความรู้ด้านเทคโนโลยีอุตสาหกรรมแก่วิศวกรโรงงาน และผู้ใช้งานทั่วไป
    เริ่มออกจำหน่ายตั้งแต่กลางปี พ.ศ. 2537

-   วารสาร Internet Magazine เป็นวารสารรายเดือน เริ่มออกจำหน่ายตั้งแต่กลางปี พ.ศ.
    2539

-   วารสาร Mechanical Technology เป็นวารสารราย 2 เดือน
    เริ่มออกจำหน่ายตั้งแต่กลางปี พ.ศ. 2544

    รายได้ของบริษัทฯ ในส่วนนี้ จะเกิดจากรายได้จากการขายวารสาร
    รายได้จากการรับลงโฆษณา และรายได้จากการจัดทำหนังสือพิเศษ นอกจากนั้น บริษัทฯ
    ยังใช้ทีมงานเดิมที่มีอยู่ เป็นผู้ดำเนินงานจัดงานประจำปี Thailand Electronics &
    Industrial Technology เพื่อเป็นการเสริมรายได้
    และเป็นการส่งเสริมอุตสาหกรรมอิเล็กทรอนิกส์ของประเทศ

3.  การรับจัดจำหน่าย บริษัทฯ เป็นผู้จัดจำหน่ายสู่ร้านหนังสือเองโดยตรงทั้งในกรุงเทพฯ
    และต่างจังหวัด และยังจัดจำหน่ายผ่านทาง ซีเอ็ดบุ๊คเซ็นเตอร์ ซึ่งเป็นร้านหนังสือของบริษัทฯ
    เองด้วย

    นอกจากจะจัดจำหน่ายหนังสือที่บริษัทฯ ได้ผลิตขึ้นเอง
    ไปยังร้านค้าและสถาบันการศึกษาทั่วประเทศแล้ว
    ยังรับจัดจำหน่ายหนังสือให้กับหน่วยงานและสำนักพิมพ์อื่นๆ
    ที่มีผลิตภัณฑ์สอดคล้องกับทิศทางของบริษัทฯ

    ปัจจุบัน บริษัทฯ มีหนังสือที่ผลิตขึ้นเองและยังจัดจำหน่ายอยู่ประมาณมากกว่า 1,200 ชื่อ
    และรับจัดจำหน่ายให้กับหน่วยงานและสำนักพิมพ์อื่นอีกประมาณมากกว่า 2,100 ชื่อ

    สำหรับการจัดจำหน่ายวารสารในเขตกรุงเทพฯ และปริมณฑล บริษัทฯ
    จะติดต่อกับสายส่งหลายรายเพื่อกระจายวารสารไปยังร้านค้าย่อยในแต่ละพื้นที่
    ส่วนในเขตต่างจังหวัด จะติดต่อกับสายส่งต่างจังหวัด
    เพื่อกระจายวารสารไปยังร้านตัวแทนในแต่ละจังหวัดเพื่อกระจายสู่ร้านย่อยต่อไป

ซีเอ็ดบุ๊คเซ็นเตอร์ (SE-ED Book Center) เนื่องจากประเทศไทยยังขาดร้านหนังสือที่ดีอยู่อีกมาก ทำให้ธุรกิจหนังสือไม่สามารถเติบโตได้มากเท่าที่ควร แต่ร้านหนังสือเดิมส่วนใหญ่ไม่พร้อมจะขยายงานต่อ บริษัทฯ จึงได้เริ่มโครงการเปิดร้านหนังสือด้วยตนเองตั้งแต่ปี พ.ศ.2534 เพื่อรองรับการเติบโตของหนังสือที่บริษัทฯ ผลิตขึ้น และหนังสือที่บริษัทฯ รับจัดจำหน่าย รวมทั้งรองรับการเติบโตของธุรกิจหนังสือโดยรวม และเพื่อศึกษาปัญหาของธุรกิจค้าปลีก และเป็นสนามทดสอบความคิดต่างๆ ในการส่งเสริมการขาย การจัดงาน และการบริหารร้านค้าปลีก 

ร้านหนังสือ .ซีเอ็ดบุ๊คเซ็นเตอร์ เป็นร้านหนังสือทั่วไปขนาดกลาง ที่มีลักษณะการออกแบบ และการจัดวางสินค้าทันสมัย มีประสิทธิภาพการขายที่ดี และเน้นการเปิดในทำเลที่อำนวยความสะดวกให้แก่คนทั่วไปให้สามารถหาซื้อหนังสือที่ดีได้ง่ายขึ้น ส่วนใหญ่จึงตั้งอยู่ในศูนย์การค้าชั้นนำ ซูเปอร์เซ็นเตอร์ชั้นนำ (เช่น เทสโก้โลตัส บิ๊กซี และคาร์ฟูร์) และสถาบันการศึกษา ทั้งในกรุงเทพ และต่างจังหวัด โดยเน้นการเป็น ศูนย์หนังสือสาระและบันเทิง สำหรับครอบครัว และคนทำงาน

  ณ วันที่ 31 ธันวาคม พ.ศ. 2544 บริษัทฯ เปิด ซีเอ็ดบุ๊คเซ็นเตอร์ ได้รวมทั้งสิ้น 94 สาขา
  โดยอยู่ในเขตกรุงเทพและปริมณฑล 59 สาขา และอยู่ในต่างจังหวัดอีก 35 สาขา
  ในจำนวนนี้ทั้งหมดเป็นร้านที่บริษัทฯ บริหารเองทั้งสิ้น 88 สาขา เป็น
  ร้านเครือข่ายซีเอ็ดบุ๊คเซ็นเตอร์ (ซึ่งเป็นร้านที่ได้รับความช่วยเหลือเต็มรูปแบบ
  โดยซีเอ็ดบุ๊คเซ็นเตอร์ เป็นผู้จัดส่งสินค้าให้) จำนวน 3 สาขา และเป็น ร้านเครือข่ายซีเอ็ด
  (เป็นร้านที่ได้รับความช่วยเหลือไม่เต็มรูปแบบ ร้านสั่งสินค้าเอง) จำนวน 3 สาขา

ข้อมูลจำนวนสาขาของซีเอ็ดบุ๊คเซ็นเตอร์ ณ วันสิ้นปี

  ---------------- ------ ------ ------ ------ ------ ------ ------ ------ ------ ------ ------
                   2534   2535   2536   2537   2538   2539   2540   2541   2542   2543   2544

  สาขาที่เพิ่มขึ้นในปี    2      1      1      4      2      2      10     13     12     19     28

  จำนวนสาขารวม     2      3      4      8      10     12     22     35     47     66     94
  ---------------- ------ ------ ------ ------ ------ ------ ------ ------ ------ ------ ------

  นอกจากนั้น ยังเข้าไปบริหารพื้นที่ขายหนังสือและวารสารในซูเปอร์เซ็นเตอร์ และศูนย์การค้า
  ในรูปแบบต่างๆ กันอีก ประมาณไม่น้อยกว่า 45 แห่ง

  ปัจจุบัน ซีเอ็ดบุ๊คเซ็นเตอร์ นับเป็นเชนร้านหนังสือที่มีจำนวนสาขา
  และมียอดขายมากที่สุดในประเทศไทย

2.  การตลาดและภาวะการแข่งขัน

การตลาด

กลยุทธ์ทางการตลาด บริษัทฯ เป็นผู้บุกเบิกธุรกิจหนังสือเชิงวิชาการประเภท How-to
มาตลอดระยะเวลา 28 ปี และมีภาพพจน์ที่ดีในฐานะผู้นำทางด้านหนังสือ
และวารสารเชิงวิชาการด้านเทคโนโลยีรายใหญ่ของประเทศ จึงทำให้การดำเนินงานในส่วนอื่นๆ
ของบริษัทฯ ได้รับความน่าเชื่อถือตามไปด้วย และมีโอกาสประสบความสำเร็จสูงขึ้น
ในด้านการตลาดนั้น บริษัทฯ เน้นในประเด็นต่อไปนี้

-   เน้นการสร้างมูลค่าเพิ่มรวมสูงสุด โดยใช้จุดแข็งของบริษัทฯ ที่มี ซีเอ็ดบุ๊คเซ็นเตอร์
    ซึ่งเป็นช่องทางการขายปลีกเป็นของตนเอง
    และเน้นโมเดลการจัดจำหน่ายที่เหมาะสมกับหนังสือแต่ละประเภท
    เพื่อให้มีโอกาสเข้าถึงกลุ่มเป้าหมายได้เหมาะสมขึ้น และมีการเสียหายน้อยลง

-   ให้ความสำคัญในการกำหนดทิศทาง การวางแผนการผลิต และการคัดเลือกหนังสือใหม่
    ให้เหมาะสมกับความต้องการของตลาด เพื่อทำให้สินค้าหลักของบริษัทฯ
    มีวงจรชีวิตอยู่ในตลาดยาวนาน และสามารถทำกำไรในระยะยาวได้

-   เน้นการพัฒนาเครื่องมือ และช่องทางการประชาสัมพันธ์
    เพื่อให้มีโอกาสประสบความสำเร็จได้สูงขึ้นตั้งแต่เริ่มวางตลาด

-   เน้นการสร้างความสัมพันธ์กับคู่ค้าในระดับต่างๆ เพื่อให้ประทับใจในการทำงานร่วมกัน
    และทำให้มีโอกาสทางธุรกิจสูงขึ้น

-   เน้นการเลือกทำเลสำหรับเปิดซีเอ็ดบุ๊คเซ็นเตอร์ ที่เป็นทำเลที่มีศักยภาพสูงระยะยาว
    และสามารถทำกำไรระยะยาวได้เท่านั้น

นโยบายราคาของบริษัทฯ บริษัทฯ มีนโยบายกำหนดราคาสินค้าของบริษัทฯ ให้สอดคล้องกับกำลังซื้อของกลุ่มเป้าหมาย สอดคล้องกับต้นทุนการผลิตที่แท้จริง และสามารถทำกำไรได้ระยะยาวอย่างเหมาะสม ในกรณีที่สินค้าเป็นวารสาร ซึ่งรายได้จากการขายวารสารไม่สามารถรองรับนโยบายนี้ได้โดยตรง จะอาศัยรายได้จากการขายโฆษณามาเป็นรายได้หลักแทน

การจำหน่ายและช่องทางการจำหน่าย บริษัทฯ เป็นผู้จัดจำหน่ายหนังสือ และวารสาร สู่ร้านซีเอ็ดบุ๊คเซ็นเตอร์ และร้านหนังสืออื่นๆ ทั้งในกรุงเทพฯ และต่างจังหวัด โดยบริหารช่องทางการจัดจำหน่ายแบ่งตามประเภทของลูกค้าและสินค้าและบริการ ดังนี้

1.  ลูกค้าขายปลีกหนังสือและวารสาร ได้แก่ นิสิต นักศึกษา และคนทำงาน โดยบริษัทฯ
    จำหน่ายผ่านร้านซีเอ็ดบุ๊คเซ็นเตอร์ จำนวน 88 สาขา และร้านเครือข่ายอีก 6 สาขา (ข้อมูล
    ณ วันที่ 31 ธันวาคม 2544) ซึ่งเป็นศูนย์รวมสื่อความรู้ความบันเทิงสำหรับครอบครัว
    โดยเปิดดำเนินการตามศูนย์การค้าชั้นนำและซูเปอร์เซ็นเตอร์ทั่วไปทั้งในกรุงเทพฯ
    และต่างจังหวัด และสถาบันการศึกษาระดับอุดมศึกษา ฯลฯ นอกจากนี้ บริษัทฯ
    ยังมีร้านเครือข่ายอีก รวม 6 สาขา

2.  ลูกค้าขายส่งหนังสือและวารสาร คือ กลุ่มลูกค้าทั้งรายใหญ่ และรายย่อยทั่วประเทศไม่น้อยกว่า
    700 ราย โดยบริษัทฯ จะจัดส่งหนังสือของบริษัทฯ ไปสู่ร้านค้าต่างๆ ในเขตกรุงเทพฯ
    เองทั้งหมด ส่วนการจัดส่งหนังสือไปยังร้านหนังสือในต่างจังหวัด บริษัทฯ จะใช้บริการของ
    รสพ. หรือบริษัทรับส่งพัสดุของเอกชนแล้วแต่กรณี

  สำหรับการจัดจำหน่ายวารสารในเขตกรุงเทพฯ และปริมณฑล บริษัทฯ
  จะติดต่อกับสายส่งหลายรายเพื่อกระจายวารสารไปยังร้านค้าย่อยในแต่ละพื้นที่
  ส่วนในเขตต่างจังหวัด บริษัทฯ จะติดต่อกับสายส่ง ซึ่งปัจจุบันมีเพียง 1 ราย
  เพื่อกระจายวารสารสู่ร้านค้าย่อยในต่างจังหวัดต่อไป

  สำหรับการจัดจำหน่ายหนังสือ ส่งร้านหนังสือในเขตกรุงเทพฯ และปริมณฑลส่วนใหญ่ บริษัทฯ
  จะใช้ระบบการจัดจำหน่ายหนังสือที่เรียกว่า Standing Order
  ซึ่งเป็นระบบการจัดจำหน่ายที่บริษัทฯ พัฒนาขึ้น ซึ่งเป็นส่วนผสมระหว่างการฝากขาย
  และการขายขาด สำหรับร้านหนังสือในต่างจังหวัดส่วนใหญ่ บริษัทฯ
  จะใช้ระบบการจัดจำหน่ายแบบขายขาด และรับคืนได้จำนวนหนึ่ง

3.  ลูกค้าใช้บริการโฆษณาในวารสาร ได้แก่ กลุ่มลูกค้าอุตสาหกรรมคอมพิวเตอร์ อิเล็กทรอนิกส์
    ซึ่งลูกค้าที่ใช้บริการโฆษณานี้มีทั้งลูกค้าที่ใช้บริการโฆษณาเป็นรายปี หรือ
    ที่ใช้บริการโฆษณาเป็นครั้งคราว

ทั้งนี้ลูกค้าทั้งหมดของบริษัทฯ มิได้เป็นบริษัทในเครือ บริษัทย่อย บริษัทร่วม
หรือเป็นบริษัทที่เกี่ยวข้องกันกับบริษัทฯ และไม่มีข้อผูกพันใด ๆ กับบริษัทฯ ในอนาคต

  ภาวะการแข่งขัน

ภาวะอุตสาหกรรมและการแข่งขัน ธุรกิจหนังสือ
ถือว่าเป็นอุตสาหกรรมหนึ่งที่ยังคงมีอัตราการเติบโตอย่างต่อเนื่อง คาดว่ามีอัตราการเติบโตประมาณ
10 -15% สำหรับปี 2543 ถึง 2545 และยังมีช่องว่างทางการตลาดอยู่
จึงทำให้มีผู้สนใจเข้ามามากในธุรกิจสำนักพิมพ์ ธุรกิจร้านหนังสือ และธุรกิจวารสาร
การแข่งขันจึงเริ่มมีมากขึ้น แต่ก็ถือว่ามีส่วนช่วยกระตุ้นให้ตลาดมีการเติบโตขึ้นด้วยในระยะยาว

อย่างไรก็ตาม บริษัทฯ ยังคงมีอัตราการเติบโตที่ดีมากในธุรกิจร้านหนังสือ ธุรกิจสำนักพิมพ์
และธุรกิจรับจัดจำหน่าย เนื่องจากบริษัทฯ ยังคงมีจุดแข็งที่ชัดเจน ส่วนธุรกิจวารสาร
แม้ในภาพรวมของบริษัทฯ จะมีการเติบโต แต่ก็ถือว่าไม่ดีมากนัก
เพราะได้รับการกระทบกระเทือนในวารสารที่เกี่ยวกับคอมพิวเตอร์ ที่มีการแข่งขันรุนแรง
และมีการตัดราคาค่าโฆษณาอย่างมาก แต่ในกลุ่มวารสารด้านอิเล็กทรอนิกส์ และอุตสาหกรรม
ยังคงมีการเติบโตที่น่าพอใจอยู่

โอกาสและอุปสรรค เนื่องจากภาครัฐบาลส่งเสริมสนับสนุนให้ประชาชนได้รับการศึกษาที่สูงขึ้น
เพื่อให้ทันต่อการพัฒนาของโลก ส่งผลให้ความต้องการในการใฝ่หาความรู้ใหม่ๆ มีเพิ่มมากขึ้น
และปริมาณความต้องการหนังสือในประเทศมีมากขึ้นด้วย เหล่านี้เป็นปัจจัยที่ทำให้ธุรกิจหนังสือ
และวารสารเชิงวิชาการ สามารถขยายตัวได้อย่างต่อเนื่อง
ประกอบกับการเร่งขยายตัวของซูเปอร์เซ็นเตอร์ ก็ทำให้บริษัทฯ มีทำเลสำหรับร้านหนังสือใหม่ๆ
ของซีเอ็ดบุ๊คเซ็นเตอร์ เพิ่มมากขึ้นตามไปด้วย บริษัทฯ
ในฐานะที่เป็นผู้ผลิตและจำหน่ายหนังสือเชิงวิชาการรายใหญ่ของประเทศ
และเป็นเจ้าของร้านหนังสือที่ใหญ่ที่สุด จึงมีข้อได้เปรียบในการแข่งขันที่ชัดเจน
รวมทั้งการที่มีสภาพคล่องทางการเงินที่ดีมาก
จึงทำให้มีศักยภาพที่จะเติบโตอย่างต่อเนื่องได้มากกว่าค่าเฉลี่ยของอุตสาหกรรมมาก

ปัจจัยสำคัญที่มีผลต่อความสำเร็จของธุรกิจ (Key Success Factors) ปัจจัยที่ส่งผลให้บริษัทฯ
เป็นบริษัทสิ่งพิมพ์ที่อยู่ในระดับแนวหน้าของประเทศ และมีบทบาทมากขึ้นในการดำเนินธุรกิจในอนาคต
สามารถสรุปโดยสังเขปดังนี้

-   นโยบายธุรกิจที่ชัดเจนและจำเป็นต่อการพัฒนาประเทศ นับแต่เริ่มก่อตั้ง บริษัทฯ
    ดำเนินธุรกิจที่เกี่ยวข้องกับการพัฒนาบุคลากรของประเทศในสาขาที่จำเป็นต่อการพัฒนาประเทศมาโดยตลอด
    ดังนั้น จึงเติบโตไปได้อย่างต่อเนื่องตามการพัฒนาประเทศ
    และไม่ได้รับผลกระทบจากภาวะเศรษฐกิจรุนแรงนัก นอกจากนั้นยังทำให้ภาพพจน์ของบริษัทฯ
    มีความชัดเจน เป็นที่ยอมรับ และได้รับความไว้วางใจจากทุกฝ่ายที่เกี่ยวข้อง

-   มีเครื่องมือและส่วนประกอบทางธุรกิจที่เอื้อต่อการดำเนินธุรกิจในอนาคต
    เนื่องจากปัจจุบันโครงสร้างการดำเนินธุรกิจของบริษัทฯ มีส่วนเกื้อหนุนกัน
    ทำให้มีโอกาสประสบความสำเร็จได้สูงขึ้น ที่สำคัญคือ

1.  บริษัทฯ มีช่องทางการจัดจำหน่ายและมีระบบการจำหน่ายเอง โดยผ่านร้านซีเอ็ดบุ๊คเซ็นเตอร์
    ซึ่งถือว่าเป็นช่องทางการจัดจำหน่ายที่สำคัญ และกระจายอยู่ตามชุมชนที่สำคัญทั่วประเทศ
    และมีระบบการจัดจำหน่ายที่ถือได้ว่าเป็นระบบที่ดีที่สุดในธุรกิจนี้

2.  บริษัทฯ มีสื่อ และเครื่องมือการประชาสัมพันธ์เป็นของตนเอง คือ วารสารที่บริษัทฯ ผลิตเอง
    8 ฉบับ รายการโทรทัศน์ Book Variety เวบไซต์ www.se-ed.com
    และการให้บริการฟรีอีเมล์ และฟรีโฮสติ้งผ่าน www.se-ed.net นอกจากนี้ บริษัทฯ
    ยังสามารถประชาสัมพันธ์ผ่านหนังสือพิมพ์ โทรทัศน์ และวิทยุ ของ บริษัท เนชั่นมัลติมีเดีย กรุ๊ป
    จำกัด (มหาชน) ซึ่งเป็นผู้ถือหุ้นใหญ่รายหนึ่งของบริษัทฯ ได้ในอัตราพิเศษ

3.  บริษัทฯ มีเนื้อหาสาระ(Content) เป็นของตนเอง และมีกองบรรณาธิการซึ่งประกอบด้วย
    บุคลากรที่มีความรู้ความสามารถ ทำให้บริษัทสามารถผลิตสิ่งพิมพ์ประเภทความรู้ได้เอง

-   จำนวนและขนาดของคู่แข่งขัน ธุรกิจการเผยแพร่ความรู้ข้อมูลข่าวสารและธุรกิจสำนักพิมพ์
    มีแนวโน้มที่สดใสและเติบโตอย่างต่อเนื่อง
    แต่เนื่องจากธุรกิจดังกล่าวเป็นธุรกิจที่ต้องมีบุคลากรที่มีความรู้ความสามารถเฉพาะทางในการเขียนหนังสือเชิงวิชาการ
    คู่แข่งจึงยังมีไม่มากนัก อีกทั้งการที่บริษัทฯ ได้ดำเนินธุรกิจมานานกว่า 28 ปี และยึดถือคุณภาพ
    บริการ และความซื่อสัตย์เป็นสำคัญ ทำให้บริษัทฯ มีภาพพจน์ที่ดี และส่งผลให้สินค้าของบริษัทฯ
    ได้รับการสนับสนุนและได้รับการยอมรับโดยง่าย จึงได้รับความเชื่อถือจากผู้เขียน ผู้อ่าน
    ผู้ลงโฆษณา และผู้จัดจำหน่ายเป็นอย่างดี

-   ส่วนแบ่งการตลาด บริษัทฯ เป็นผู้นำตลาดหนังสือคอมพิวเตอร์
    และยังเป็นผู้นำตลาดด้านหนังสืออิเล็กทรอนิกส์ วิศวกรรมศาสตร์สาขาต่างๆ หนังสือบริหาร /
    การจัดการ และหนังสือการพัฒนาตนเอง

-   สินค้าทดแทน การพัฒนาเทคโนโลยีเป็นไปอย่างรวดเร็วทั้งด้านอุตสาหกรรมและธุรกิจ
    ทำให้เกิดความจำเป็นที่จะต้องเรียนรู้สิ่งใหม่พัฒนาความรู้เพื่อความไม่เสียเปรียบในการแข่งขัน
    แต่ไม่ว่าเทคโนโลยีทางการสื่อสาร และคอมพิวเตอร์ จะก้าวหน้าไปไกลถึงเพียงใด
    หนังสือก็ยังเป็นสื่อเดียวที่ให้ความรู้ได้สะดวกทุกที่ ทุกเวลา ราคาถูก และมีอายุยาวนาน

-   อำนาจต่อรองของผู้ซื้อและผู้ขาย จากการที่บริษัทฯ
    มีนโยบายการตั้งราคาขายปลีกให้สอดคล้องกับภาวะต้นทุนจริงในการพิมพ์แต่ละครั้ง
    และประกอบกับผู้ซื้อเห็นความสำคัญของการเรียนรู้
    และตระหนักถึงความจำเป็นในการนำวิชาการมาใช้ควบคู่กับชีวิตเพื่อตามทันพัฒนาการของโลก
    อีกทั้งผู้ซื้อมีระดับการศึกษาเฉลี่ยที่สูงขึ้น และจะยิ่งสูงขึ้นในอนาคต
    ความต้องการอ่านหนังสือจะเพิ่มมากขึ้นตามระดับการศึกษา การจัดจำหน่ายหนังสือของบริษัทฯ
    จึงไม่มีภาวะ การต่อรองราคาจากผู้ซื้อ

  3.3 การจัดหาผลิตภัณฑ์หรือบริการ

3.3.1 หนังสือที่รับจัดจำหน่าย ปัจจุบันบริษัทฯ เป็นผู้รับจัดจำหน่ายหนังสือ และสินค้าอื่น ๆ
จากผู้จัดจำหน่าย จำนวนมากกว่า 1,000 ราย โดยบริษัทฯ
รับจัดจำหน่ายหนังสือจากผู้จัดจำหน่ายรายใหญ่ 10 อันดับแรกรวมคิดเป็น 24.61%
ของรายได้รวมทั้งหมดของปี 2544

3.3.2 หนังสือที่บริษัทฯ เป็นผู้ผลิต

อัตราการใช้กำลังการผลิต เนื่องจากบริษัทฯ ไม่มีโรงพิมพ์เอง
แต่การผลิตหนังสือมีกองบรรณาธิการบริหารและจัดการดูแลการผลิตครบวงจร
และกระจายงานพิมพ์ไปตามโรงพิมพ์ต่างๆ ดังนั้น อัตราการผลิตจริงจึงสามารถเพิ่ม หรือลดได้
โดยไม่เกิดอัตราสูญเปล่าใด ๆ

วัตถุดิบและผู้จำหน่ายวัตถุดิบ กระดาษเป็นวัตถุดิบหลักสำคัญของบริษัทฯ โดยบริษัทฯ
ซื้อวัตถุดิบจากผู้จำหน่ายในประเทศทั้งจำนวน (ไม่มีการนำเข้าจากต่างประเทศโดยบริษัทฯ)
กระดาษที่ใช้ในการผลิตหนังสือและวารสารส่วนมากจะเป็นกระดาษปอนด์ กระดาษปรู๊ฟ
กระดาษอาร์ต และกระดาษอาร์ตการ์ด

ความสัมพันธ์ และผลกระทบหากสูญเสียผู้จำหน่ายวัตถุดิบ มูลค่าการสั่งซื้อกระดาษรายใหญ่จะมาจาก
บริษัทแฟนซีเปเปอร์ จำกัด, บริษัท เล่าฮั่วเชียง จำกัด, บริษัท 99 กรุ๊ป เซ็นเตอร์ จำกัด เป็นต้น
โดยเป็นการซื้อขาด เงื่อนไขการชำระเงินโดยเฉลี่ยประมาณ 30 วัน บริษัทฯไม่มีความสัมพันธ์ใดๆ
กับผู้จำหน่ายดังกล่าว และบริษัทฯไม่มีภาระผูกพันที่จะต้องซื้อในอนาคต
ในกรณีที่บริษัทเหล่านี้ไม่สามารถจัดหากระดาษให้ได้ บริษัทฯ สามารถซื้อจากผู้จำหน่ายรายอื่นๆ ได้

ขั้นตอนและเทคโนโลยีการผลิต ขั้นตอนการผลิตหนังสือใหม่ และวารสารของบริษัทฯ
เริ่มต้นจากคณะกรรมการพิจารณาผลิตภัณฑ์ใหม่จะประชุมเพื่อวางแผน และพิจารณาสรรหาต้นฉบับ
ต้นฉบับนี้อาจได้มาจากผู้เขียนเสนอต้นฉบับมาให้พิจารณา หรือจากการที่บริษัทฯ
จัดหาผู้ที่เหมาะสมมาเขียนหรือแปลตามแนวทางที่บริษัทฯ กำหนด เมื่อได้ต้นฉบับมาแล้ว
จะทำสัญญาการใช้ลิขสิทธิ์ (ถ้ามี) กับผู้เขียน ผู้แปล หรือสำนักพิมพ์ในต่างประเทศ แล้วแต่กรณี
จากนั้นกองบรรณาธิการจะพิจารณาแนวเนื้อหา ความถูกต้อง และความน่าอ่าน
ซึ่งรวมถึงการส่งไปให้ที่ปรึกษาเฉพาะสาขาของบริษัทฯ ที่มีความรู้และสนใจในกลุ่มเนื้อหานั้นๆ
ให้ความเห็นต่างๆ ในเชิงการตลาด ขั้นตอนนี้อยู่ก่อนทำสัญญา
เพราะเป็นการพิจารณาว่าจะทำเล่มนั้นหรือไม่ จากนั้นจึงปรับปรุงเนื้อหาและรูปแบบให้เหมาะสม

ขณะเดียวกัน พนักงานศิลป์จะเริ่มออกแบบรูปเล่ม
เมื่อต้นฉบับได้รับการปรับปรุงเรียบร้อยแล้วจึงถึงขั้นการทำอาร์ตเวิร์คด้วยคอมพิวเตอร์
อาร์ตเวิร์คที่เสร็จแล้วจะได้รับการตรวจทานซ้ำ และแก้ไขจนเป็นอาร์ตเวิร์คที่สมบูรณ์
ในกรณีที่เป็นหนังสือจะมีขั้นตอนเพิ่มเติมขึ้น คือ การตั้งชื่อหนังสือ การกำหนดราคา
รวมถึงการตลาดต่างๆ ที่เกี่ยวข้องเพื่อให้เหมาะสมกับกลุ่มเป้าหมาย

สำหรับเทคโนโลยีที่ใช้ในการทำต้นฉบับหนังสือ และวารสาร บริษัทฯ ใช้อุปกรณ์หลัก คือ
คอมพิวเตอร์แมคอินทอช และ PC รวมถึงอุปกรณ์อื่นที่เกี่ยวข้อง
โดยอุปกรณ์คอมพิวเตอร์เหล่านี้มีแนวโน้มจะมีประสิทธิภาพสูงขึ้นแต่ราคาถูกลง
บุคลากรที่อยู่ในกองบรรณาธิการล้วนเป็นผู้มีความเชี่ยวชาญเฉพาะด้านในการผลิตต้นฉบับการเขียนเรื่องซึ่งมีทั้งบุคลากรในกองบรรณาธิการและนักเขียนทั่วไปรองรับอยู่

เมื่อผลิตต้นฉบับเรียบร้อยแล้ว จะว่าจ้างโรงพิมพ์ โดยบริษัทฯเป็นผู้สั่งซื้อกระดาษเอง
และจะกำหนดให้ผู้ขายกระดาษส่งกระดาษไปยังโรงพิมพ์โดยตรง
เพื่อจัดพิมพ์ต้นฉบับดังกล่าวเป็นหนังสือเพื่อจัดจำหน่ายต่อไป

ความสามารถ ความจำเป็น และค่าใช้จ่ายในการปรับเครื่องจักรให้แข่งขันได้ เนื่องด้วยบริษัทฯ
ไม่มีโรงพิมพ์ จึงไม่มีการลงทุนในเครื่องจักรและอุปกรณ์ในการพิมพ์หนังสือและวารสาร ดังนั้น
บริษัทฯ จึงไม่มีความจำเป็นต้องพัฒนาเครื่องจักรและอุปกรณ์ต่าง ๆ เหล่านั้นด้วยตนเอง
และด้วยสภาพการแข่งขันของธุรกิจโรงพิมพ์ ทำให้บริษัทฯ มีความสามารถในการต่อรอง
และการเลือกสรรโรงพิมพ์ที่เหมาะสมได้ง่ายตลอดเวลา

ผลกระทบต่อสิ่งแวดล้อม สายการผลิตหลักของบริษัทฯ เป็นกองบรรณาธิการ ดังนั้น
กระบวนการผลิตจะเป็นการจัดทำต้นฉบับในสำนักงานของบริษัทฯ
จึงไม่สร้างมลภาวะที่มีผลกระทบต่อสิ่งแวดล้อม และไม่ได้อยู่ภายใต้การควบคุมของหน่วยงานรัฐใด ๆ

4.  งานที่ยังไม่ได้ส่งมอบ

  – ไม่มี -